命令提示符

命令提示符或者命令提示字元係指任何命令行直譯器用來話畀你知佢 ｢準備就緒，你可以打命令｣ 嘅字或者符號。

唔同嘅操作系統有唔同嘅命令提示符或者命令提示字元。例如類Unix系統嘅標準命令提示符係一個單一嘅命令提示字元$，表示你係一個用標準介面嘅普通用家，或者%，表示你係用 C shell 嘅普通用家，或者#，表示你目前嘅身份係管理員；CP/M、MS-DOS 同 cmd.exe 嘅標準命令提示符都係磁碟機名或者路徑名再加>。呢啲操作系統都有提供方法改命令提示符，可以顯示多一啲有用嘅嘢。

唔係操作系統嘅其他命令行直譯器都有唔同嘅命令提示符。例如 Python 嘅標準命令提示符係>>> 。

早期嘅微型電腦嘅操作系統好多時係 BASIC，好多呢啲系統嘅命令提示符都有 ｢Ready｣ 或者 ｢Ok｣ 嘅字樣。Apple II 係少數例外，用嘅係單一嘅命令提示字元；> 表示用緊整數 BASIC，] 表示用緊浮點數 BASIC，* 表示用緊監督程式。

命令行介面